《前人载酒光风霁月□醉中》
宋代·陈著

春渐老，年已耄，
一时自适非不要。花香妙，
柳腰袅，老怀未怯输年少。
东风吹吹杖履便，燕娇莺姹不我嫌。
南邻载酒西邻会，鸭肝猪肚供肥甘。
回头看浮世，晨炊晚不继。
我非世外人，乃为醉饱计。
乐极愧生难为辞，礼谨意厚辞则非。
何妨真率存古道，杯茶盏酒会亦奇。
雨韭夜，菜羹社，
前有杜老后司马。金谷楼台灰尘飞，
两家淡薄千年话。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。